In nomine Domini, amen. Presentis publici instrumenti tenore cunctis pateat evidenter et sit notum, quod anno a Nativitate ejusdem Domini millesimo quadringentesimo septuagesimo tertio, more gallicano computando, indictione septima, die vero mensis februarii decima quarta, pontificatus sanctissimi in Christo patris et domini nostri domini Sixti, divina providentia pape IV anno tertio, in mei notarii publici testiumque subscriptorum ad hoc vocatorum specialiter et rogatorum presentia, personaliter constitutus reverendus in Christo pater et dominus, dominus Petrus de Longolio, miseratione divina Autissiodor. episcopus, jacens in lecto egritudinis, sanus mente et intellectu, licet corpore debilis, dixit, declaravit, manifestavit quod die decima septima mensis augusti novissime lapsi, ipse reverendus nolens intestatus decedere, testamentum suum seu voluntatem suam extremam fecerat et ordinaverat, quod, seu quam in scriptis manu sua propria, in tribus foliolis papyri per eundem reverendum mihi notario publico exhibitis, redegerat, et suo manuali signo signaverat. Cujus quidem testamentis seu ultime voluntatis ipsius reverendi patris tenor sequitur et est talis. In nomine sancte et individue Trinitatis, Patris et Filii et Spiritus-Sancti, amen. Ego P. de Longolio vocatus Autiss. episcopus, etatis septuaginta quinque annorum, sanus mente et corpore, nolens ab hoc seculo intestatus decedere, cum nihil sit certius morte, nihil incertius ejus hora, testamentum meum seu ultimam voluntatem in modum qui sequitur, Deo duce, ordinavi et ordino. Imprimis Deo omnipotenti, creatori meo, animam meam totis fidei et animi viribus commendo, in cujus fide indubitata expresse profiteor me ab hac luce velle decedere; insuper Virgini gloriose totique celesti curie animam meam commendo, B. Michaeli archangelo, Beato Joanni-Baptiste et Joanni Evangeliste, B. apostolis Petro et Paulo, beatis prothomartyri Stephano, patrono meo, Peregrino, primo sedis Autissiodor. presuli, B. confessoribus Martino, Nicolao et Germano, B. Anne, Marie-Magdalene, Katherine et Genovefe, quorum omnium et aliorum sanctorum et sanctarum precibus et meritis confisus supplico apud beatissimam Trinitatem adjuvari. Deinde volo et humiliter supplico omnia forefacta mea pie emendari, secundum possibilitatem humanam, veniam petens ab omnibus et cunctis benigne parcens. Item volo debita mea persolvi de quibus legitime constabit. Preterea eligo sepulturam meam in ecclesia Autissiodor. in loco ubi proposuerat sepeliri defunctus dominus Ferricus Cassinelli, tunc Autissiod. episcopus, postmodum ad Remensem archiepiscopatum translatus, juxta et secundum tenorem indulti fratrum meorum decani et capituli Autissiodor.; et si in veritate doceatur quod dictus dominus Ferricus jaceat sepultus in prefata ecclesia Autissiodor., ut aliqui pretendunt, volo et eligo sepulturam meam ante et juxta sedem episcopalem lapideam in dicta ecclesia existentem. Si autem Varziaci vel Conade decedam, volo in ecclesia collegiata B. Eugenie Varziaci vel B. Laurentii de Conada, directe, ante majus altare alterius predictarum ecclesiarum arbitrio meorum executorum deponi seu commendari funus, seu cadaver meum donec possit tute et pacifice ad prefatam ecclesiam Autiss. sponsam et dilectissimam transferri, et civitas ipsa fuerit sub obedientia regis reducta, et in loco preelecto sepeliri. Item, volo quod die obitus mei, si decedam Autissiodori, duo fratres predicatores, et duo Minores, si vero Varziaci vel Conade decedam, quatuor sacerdotes seculares ante exitum funeris a domo, dicant quatuor psalteria in circuitu dicti funeris, pro salute anime mee, quorum unicuique do et lego decem solidos Turon. Si autem contingat ab hoc seculo me decedere morbo epydemie infectum, ad evitandum scandalum et periculum quod inde oriri possit, predicta quatuor psalteria dicantur post duos dies tunc immediate sequentes, ubicumque me mori contigerit. Item, volo quod die sepulture mee accendentur quatuor cerei ponderis duodecim librarum, duodecim torchie quelibet ponderis duarum librarum cere, quod quidem luminare serviat in ecclesia sive Autissiodorensi, sive in illa in qua predictum funus commendabitur, vigilis, officiis, et toto officio funeralium. Item, volo quod die obitus mei, si commode fieri possit alias in crastinum celebrentur tres misse, alta voce; prima in honore S. Spiritus, secunda in honore B. et gloriose semper Virginis-Marie; et tertia pro defunctis, cum recommendationibus fieri solitis in ecclesia in qua ego tumulabor. Item, cuilibet presbytero celebranti alteram trium predictarum do et lego quinque solidos Turon., diacono duos solidos, et sex denarios Turon. subdiacono totidem. Item, volo quod die predicta qua celebrabuntur prefate tres misse, aut altera die immediate sequenti, dentur et distribuantur veris pauperibus Christi mendicantibus, non validis, illa die affluentibus in aliquo loco, arbitrio meorum executorum eligendo, decem libre Turon., videlicet cuilibet pauperi quinque denarii Turonenses, et si una die tot pauperes non affluant, quod dicta decem librarum summa distribui non possit, altera die subsequenti perficiatur usque ad dictam summam. Item, si Varziaci aut Conade decedam, do et lego cuilibet canonico illius ecclesie in qua pro commenda funus meum tumulabitur presenti in sepultura et processione quinque solidos Turon. cuilibet sacerdoti presenti dicta die, sepulture et processioni, duos solidos et sex denarios Turon. Quilibet autem canonicorum et sacerdotum predictorum eadem die teneatur dicere De profundis, cum oratione Deus, qui inter apostolicos sacerdotes, et fidelium, pro salute anime mee et parentum meorum. Item, volo quod dum ab ecclesia in qua pro commenda funus meum tumulabitur, ad ecclesiam Autissiodor. tute delatum fuerit, dentur cuilibet canonico Autiss. presenti in processione capitulari obviam prefato funeri venienti, et in vigiliis et tribus missis in dicta ecclesie Autissiodor. tunc celebrandis existenti, decem solidi Turon., cuilibet canonico tortrario quinque solidi Turon., et cuilibet capellano et chorario presenti duo solidi et sex denarii Turon. Pueris vero in albis prefate ecclesie do et lego quadringinta solidos Turonenses semel, ea conditione apposita, quod ipsorum quilibet, infra tres dies, post sepulturam meam in predicta ecclesia Autiss. dicat septem psalmos penitentiales cum litania, pro salute anime mee. Item, volo quod octava die a predicta sepultura in eadem ecclesia Autiss., nisi fuerit dominica, prefati pueri in albis cantent alta voce in capella Sancti-Alexandri unam missam pro defunctis per magistrum puerorum celebrandam; pro cujus misse celebratione et decantatione do et lego magistro puerorum celebranti quinque solidos Turon. et prefatis pueris in communi viginti solidos Turon. Item, volo et ordino quod funeralium meorum sumptibus persolutis super omnibus bonis meis mobilibus et debitis, petatur, levetur et recipiatur ab omnibus meis debitoribus, tam in civitate, comitatu Autiss. quam Giaci, Apponiaci et Tociaci, summa sexcentorum scutorum auri, summa recepta per prenominatos meos executores exponatur et convertatur per eos pro dotatione et fundatione unius misse perpetuo celebrande ad altare jam constructum et consecratum, retro majus altare chori prefate ecclesie Autissiodor.; quam missam volo singulis hebdomadis per canonicos et tortrarios predicte ecclesie celebrari, secundum ordinem per capitulum ipsius ecclesie faciendum, sicque omnes canonici in celebratione dicte misse preferantur, deinde omnes et singuli tortrarii fiat tamen distributio seu mercedis solutio equalis, tortrario sicut canonico, pro celebratione prefate misse, ad altare Sancti-Alexandri decantari, que dicitur missa puerorum in albis; predictam autem missam, ordine et modo sequentibus volo celebrari, videlicet quod sacerdos, ipsam missam, die dominica, celebraturus eam, secundum exigentiam temporis celebrare teneatur, nisi dicta die dominica festum annuale, solemne vel duplex occurrat, quo casu fiat missa de predicto festo occurrente; si autem ipsa die dominica festum duplex tantum occurrat, fiat nec omittatur memoria pro defunctis cum oratione Deus, qui inter apostolicos sacerdotes. Feria secunda, tertia, quarta et quinta fiat et celebretur missa pro defunctis cum prima et principali oratione Deus, qui inter apostolicos sacerdotes, et in predictis quatuor feriis et ipsarum qualibet pro memoria defunctorum dicantur alie tres orationes subsequentes: Deus, qui nobis patrem et matrem, Deus, venie largitor, et fidelium. Feria sexta celebrabitur predicta missa de cruce et fiat memoria pro defunctis cum oratione Deus, qui inter apostolicos sacerdotes, et si illa die aliquod festum occurrat, fiat de ipso memoria cum aliis memoriis et orationibus ad devotionem celebrantis: die sabbati fiat officium misse de beata et gloriosa semper Virgine-Maria, et memoria pro defunctis cum ratione predicta Deus, qui inter apostolicos sacerdotes, et de festo si aliquod illa die occurrat. Item, volo et ordino quod sacerdos hebdomadarius celebrans dictam missam perpetuam, postquam in fine misse casulam deposuerit, antequam albam devestiat, et singulis diebus hebdomade teneatur adire locum sepulture mee cum aspersorio aque benedicte, et super dictam meam sepulturam dicat Antiphonam Subvenit sancti Dei cum orationibus Deus, qui inter apostolicos sacerdotes, Deus, qui nos patrem et matrem, Deus, venie largitor, et fidelium, pro salute anime mee et parentum meorum, deinde aspergat aqua benedicta predictam meam sepulturam. Dicti autem decanus et capitulum tenebuntur sacerdoti predictam missam celebranti de clerico coadjutore, luminari et aliis necessariis suis expensis providere. Item, prefatas sepulturam et fundationem in dicta Autissiodorensi ecclesia fiendas, intelligo et expresse declaro, dum sub obedientia regis civitas Autiss. fuerit reducta, aut de ipsius licentia et non alias. Si vero civitatem ipsam ad ipsius domini obedientiam contingerit non reduci ante multos annos, volo arbitrio prenominatorum meorum executorum prefatam aut consimilem fundationem alibi fieri, aut in alia pietatis aut devotionis opera converti et applicari. Item, do et lego fratri meo magistro Guillelmo de Longueil, archidiacono Autissiodorensi, partem et portionem meam quam aquisivi a defuncto magistro Petro de Valle, in et super minagiis Autissiodor., et vineam meam quam acquisivi a defuncto Guillelmo Damade, sitam in territorio de Capra, prope ecclesiam Sancti-Gervasii. Item eidem fratri meo lego et remitto omnes et singulas pecuniarum summas per ipsum et quacumque causa mihi debitas. Item do et lego fabrice ecclesie Paris., in qua fui canonicus, centum solidos Turon.; ecclesie Constantiensi, in qua etiam fui canonicus, centum solidos Turonenses. Item, fabrice ecclesie Beati-Benedicti Beneversi Paris., in qua sacramentum baptismi suscepi, do et lego centum solidos Turonenses. Item, nepoti meo et filiolo, magistro Petro de Longueil, archidiacono Puisaye, do et renuncio summam ducentorum scutorum auri quam sibi mutuavi in adversitate et necessitate sua, eo tamen adjecto quod dictus nepos meus teneatur et sit obligatus exponere et solvere summam quinquaginta scutorum auri in reparatione, aptatione vestimentis et ornamentis capelle Sancti-Johannis-Evangeliste in conventu FF. Minorum Paris. existenti, in qua jacent sepulti domini genitor et genitrix, ceterique fratres, nepotes et parentes nostri, quam quinquaginta scutorum auri summam prefatus nepos modo predicto exponere teneatur infra tempus per prefatos meis testamenti executores eidem prefigendum. Item, nepotibus meis, magistris Anthonio et Petro de Longueil, fratribus, do et lego omnes et singulos libros meos, tam juris divini canonici quam civilis, sive latino, sive in gallicano, quocumque nomine seu volumine nuncupetur et scripti sunt, sive in pergameno, sive in papyro, ubicumque existant seu reperiantur: volo tamen prefatos libros inter nepotes meos predictos equaliter dividi et amicabiliter partiri, compensatis hinc inde valoribus alterius ad alterum. Item, do et lego nepoti meo Nicholao de Longueil, summam triginta scutorum auri, ea tamen conditione quod pro parte ipsius, suorumve aut aliorum quorumcumque, ad causam successionis defuncti fratris mei magistri Philippi, prepositi ecclesie Remensis, et ceterarum cedularum seu literarum per me scriptarum et signatarum, et per me acquittatarum et contentarum in eisdem mei executorum seu causam habituri nullo modo vexentur seu inquietentur, sed quitti teneantur. Item, do et lego nepoti meo magistro Guillelmo de Corbie, et sorori mee Marie, relicte defuncti fratris mei magistri Johannis de Longueil, summam ducentarum quadraginta trium librarum et quatuor solidos Paris., valentes summam trium centum quatuor librarum Turon., mihi per curiam parlamenti contra dominum comitem Nivernensem taxatam, pro certis expensis per me factis inter ipsos meos nepotem et sororem meam, mediatim et equaliter dividendam et percipiendam, eisque cedo omne jus meum, omnemque actionem contra ipsum dominum comitem, contra Johannem Baudru, castellanum suum Donziaci, et quemlibet alium quem ipsum debitum tangere potest et poterit in futurum. Item, do et lego prefato cognato meo, magistro Petro de Portis, tunicam meam bonam de moreta, foderatam bonis martreis, in recompensationem servitii pluribus annis mihi per eum impensi. Item, do et lego magistro Johanni Guillot, aliam tunicam meam bonam, nigri coloris, foderatam etiam martreis, in recompensationem servitiorum suorum mihi et ecclesie mee per eum factorum. Item, do et lego Guillelmo de Apponiaco, filiolo fratris mei archidiaconi Autiss. omne jus et omnem actionem quam habeo in certa vinea mea sita in territorio Autissiodor., in finagio dicto Clerion, quam olim dedi nepti mee Guillermete relicte magistri Petri de Valle, causa nuptiarum, ea conditione quod si sine sui corporis heredibus decederet ad me et meos rediret. Item, volo et ordino quod totum bonorum meorum residuum, si quod sit, testamento meo penitus completo, per meos executores distribuatur in pios usus, prout anime mee saluti viderint expedire. Item, do et lego futuro et immediato successori meo in episcopatu Autissiodor. mitras meas cum crossa seu baculo pastorali, necnon duobus annulis pontificalibus et libris pontificalibus magno et parvo, sandaliis, kirothecis, tunica, dalmatica satini albi, ac libro in quo misse et lectiones in festis annualibus et solemnibus ac temporibus ordinationum continentur, cum omnibus archis, directoriis, scamnis, mensis et cubilibus ligneis in domibus episcopalibus Autissiod. existentibus, et mihi pertinentibus, ea tamen conditione et non alias quod meos causam habentes et hujus mei testamenti executores tenebit quittos, nec eas litibus molestabit super reparationibus episcopatus fiendis, quas novit Deus et docet experientia, secundum valorem reddituum et amplius feci, viso statu et ruina edificiorum tempore quo promotus fui ad dictum episcopatum, ac habita consideratione ad summam sex viginti librarum quam solum ab executoribus testamenti defuncti domini predecessoris mei immediati pro reparationibus ruinarum suis in temporibus obventarum recepi, et magnis sumptibus et expensis per me factis in processibus ad conservationem jurium episcopatus, tam in curia parlamenti quam alibi: quamvis reparationes ruinarum dicti mei predecessoris immediati temporibus obventarum ad summam quatuor millium librarum Turon. et amplius essent taxate. Item, do et lego omnibus et singulis familiaribus meis domesticis, salarium conventionale a me non percipientibus cuilibet ipsorum centum solidos Turon.; et volo et ordino quod omnes meis prefati familiares tam habentes quam non habentes salarium conventionale, post obitum meum vivant si velint in domo, meis sumptibus et victualium expensis, et si de solutione dictorum salariorum aliqua questio oriatur inter eos et meos executores, volo dictorum meorum familiarium juramento deferi super veritate, verumtamen nullus ipsorum ultra decem libras Turon. annuatim lucratur. Hujus autem mei testamentarie seu ultime voluntatis volo, eligo et nomino executores, si eis placeat, prenominatos magistrum Guillelmum de Corbeia, in parlamento presidentem, magistros Petrum de Portis et Johannem Guillot, quorum duo et ipsi possunt et valeant ad executionem prefati testamenti procedere, alio absente vel non vocato, dumtamen predictus cognatus meus de Po tis sit semper unus ex ipsis duobus. In quorum omnium et singulorum testimonium prefatum testamentum meum manu propria scriptum, signo meo manuali quo utor signavi, anno Domini millesimo quadringentesimo septuagesimo tertio, decima septima mensis augusti. P. Autiss. episcopus.